EFF, Malema maak ’n bespotting van plaasmoordeDeur Reiner Duvenage Julius Malema, leier van die EFF. (Foto: EFF/Twitter) Die EFF se lang geskiedenis van haatdraende retoriek en openlike haatspraak is oor die laaste week opnuut in die openbare kollig geplaas. Dit volg nadat AfriForum ’n saak teen Julius Malema, Mbuyiseni Ndlozi en die EFF aanhangig gemaak het oor die sing van “Kill the Boer, Kill the Farmer” by die vermoorde plaasbestuurder Brendin Horner se hofsaak in Senekal. AfriForum se saak, wat verlede Maandag 7 Februarie in die hooggeregshof in Johannesburg begin het, het oor die afgelope week groot opspraak in die media gemaak. Die Suid-Afrikaanse Menseregtekommissie (MRK) het reeds in 2003 bevind dat die dreunsang van “Kill the Boer, Kill the Farmer” haatspraak is, omdat dit ’n beroep doen om mense te vermoor vanweë die feit dat hulle aan ’n sekere gemeenskap of ras behoort. Ná aanleiding van ’n vroeëre klag van AfriForum is Julius Malema, toe nog leier van die ANC Jeugliga, in 2011 in die hooggeregshof in Johannesburg skuldig bevind aan haatspraak vir die sing van “Dubul’ ibhunu” (“Skiet die Boer”). Regter Colin Lamont het bevind dat minderheidsgroepe, soos die Afrikaners, besonder kwesbaar is en dat regte van individue wat deel vorm van hierdie groepe spesiale beskerming moet geniet. Ingevolge die appèlhof se uitspraak in hierdie saak word Malema ook daarvan weerhou om soortgelyke dreunsange te sing en moet hy sy ondersteuners ook ontmoedig om sulke dreunsange te sing. Ten spyte van hierdie uitsprake het Malema en die EFF hulself telkemale sedert die party se stigting aan haatspraak skuldig gemaak. In die eerste week van die hofsaak is Ernst Roets, hoof van beleid en aksie by AfriForum, geroep om te getuig. Roets is een van die vernaamste kenners op die gebied van plaasmoorde en outeur van die boek Kill the Boer. Hy het in sy getuienis veral op bevindinge in sy boek klem gelê van onder andere ’n oënskynlike verband tussen gevalle van haatspraak en ’n toename in plaasmoorde. Hennie Human, ’n traumaberader van AfriForum se traumaeenheid, het op Donderdag 10 Februarie tydens sy getuienis benadruk dat plase soos gemeenskappe funksioneer, en dat plaasmoorde gevolglik ŉ hele gemeenskap traumatiseer. Ernst Roets (Foto: AfriForum) Gedurende die week is die hofverrigtinge egter deurlopend deur die EFF en ander ondersteunersgroepe ontwrig en daar is onsuksesvol gepoog om AfriForum se regspan te intimideer. Die vernaamste voorbeeld hiervan is ’n voorval van intimidasie op Dinsdag 8 Februarie. ’n Video van die voorval is wyd op sosiale media versprei en veroordeel. In die video kan gesien word hoe EFF-ondersteuners ná afloop van die hofverrigtinge by die hof saamdrom en die uitgang versper. AfriForum se regspan moes vervolgens deur die skare skuifel om die hof te verlaat, waartydens EFF-ondersteuners duidelik “Kill the Boer, Kill the Farmer” gesing het in die AfriForum-span se rigting. Tydens die voorval het EFF-ondersteuners ook probeer om Roets se foon uit sy hand te gryp. Die hofverrigtinge is op Woensdag 9 Februarie verder ontwrig toe twee lede van die Azanian People’s Organisation (AZAPO) met plakkate in die hofsaal ingestorm en luidkeels liedere gesing het voordat hulle deur veiligheidsbeamptes verwyder is. Hierdie gedrag ondersteun ’n verdere aspek van Roets se getuienis tydens die hofsaak – dat die EFF ’n bespotting van die lyding van plaasmoordslagoffers maak. Die feit dat EFF-ondersteuners weer openlik haatspraak gepleeg het, buite die einste hof waar die party tans van haatspraak aangekla word, getuig in die eerste plek van die party se totale minagting van die regstaat. Die optrede getuig egter ook van die diepgewortelde haat wat EFF-ondersteuners teenoor veral Afrikaners koester. Plaasmoorde is een van die gruwelikste vorms van geweld wat families en gemeenskappe vernietig. Die EFF se minagting vir slagoffers se trauma, deur vol te hou om “Kill the Boer, Kill the Farmer” te sing, is ’n opsomming van die party se kwaadaardige en destruktiewe uitwerking op die samelewing. Die hofverrigtinge duur hierdie week voort.